ORDE do 3 de abril de 2006 pola que se establecen as bases reguladoras para a concesión en réxime de concorrencia competitiva de subvencións a empresas privadas para a reforma e mellora da infraestrutura hoteleira e se procede á súa convocatoria para o ano 2006.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 15/05/2006

No eido do turismo faise cada día máis patente a necesidade de adaptar as empresas de servizos turísticos ás exixencias de maior calidade que se observa demandan os mercados. Os establecementos de aloxamento, como oferentes de servizos, inciden directamente na configuración e calidade do produto turístico galego, xa que se atopan plenamente inmersos na súa xestión e comercialización.
Un dos factores máis importantes que motivan un axeitado movemento nas empresas hoteleiras é, sen dúbida, a súa calidade de servizos e a prestancia das súas instalacións.
Neste senso cabe decir que nos últimos anos o sector hoteleiro galego experimentou un considerable aumento na súa oferta de prazas como consecuencia da posta en funcionamento de novos establecementos, no entanto é notorio que outros, que veñen desenvolvendo a súa actividade desde hai xa algún tempo, precisan modernizar as súas instalacións para conseguir unha calidade óptima na oferta destes servizos na nosa comunidade autónoma.
Por todo isto faise preciso artellar no exercicio de 2006 novos eixes de fomento, na liña dos exercicios anteriores, así como novas medidas destinadas á implantación de standars de calidade e servizos complementarios que contribúan a renovar a estrutura e a oferta da planta hoteleira de Galicia.
En consecuencia e con cargo aos créditos da Consellería de Innovación e Industria asignados para esta finalidade seguindo os límites de intensidade establecidos no Decreto 172/2001, do 12 de xullo, sobre incentivos para o desenvolvemento económico e fomento da actividade empresarial da Comunidade Autónoma de Galicia, conforme o establecido sobre medidas de fomento nos artigos 73 e 74 da Lei 9/1997, do 21 de agosto, de ordenación e promoción do turismo en Galicia, e tendo en conta o determinado no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, convócanse axudas destinadas á reforma ou mellora da infraestrutura hoteleira e, polo tanto,
DISPOÑO:
Artigo 1º.-Obxecto.
Poderán ser obxecto de subvención, de conformidade co que se establece nesta orde, os seguintes investimentos:
* As accións que permitan a conversión de establecementos hoteleiros de categoría inferior en establecementos hoteleiros do grupo 1 (hoteis).
* As accións encamiñadas á modernización das instalacións existentes nos establecementos hoteleiros que estean clasificados dentro dos grupos de hoteis, incidindo especialmente no relativo as condicións de accesibilidade e supresión de barreiras arquitectónicas.
* As actuacións en hoteis dirixidas á implementación de enerxías renovables.
* As actuacións en hoteis encamiñadas á implantación de sistemas de calidade específicos para empresas hoteleiras que conduzan á obtención da correspondente certificación de aseguramento de calidade.
* Estas accións abranguen a modernización e remodelación de todas as instalacións así como a creación ou mellora da oferta complementaria.
A reforma ou mellora non poderá supoñer un incremento superior ao 10% das prazas autorizadas pola Administración turística.
Considéranse comprendidos nos proxectos de obras e polo tanto subvencionables, todos aqueles bens de equipo que deben ser empregados nestas mediante instalacións fixas sempre que constitúan complemento natural da obra (cociñas, cámaras frigoríficas, instalacións de aire acondicionado etc...); non se considera subvencionable o equipamento que non cumpra as ditas condicións.
Non se considera subvencionable o mobiliario, a lenzaría, menaxe, vaixelas e análogos, a adquisición de terreos, nin ningún tipo de taxa ou imposto.
Artigo 2º.-Determinacións orzamentarias.
As ditas subvencións que se imputarár á aplicación orzamentaria 10.06.651A.770.2 destínase un crédito de 1.860.384 euros, distribuídos en 3 anualidades, a saber, no ano 2006, 543.229 A, no 2007, 516.155 A e no 2008, 801.000 A.
As cantidades que se destinan para as subvencións poderán incrementarse en función das solicitudes presentadas e de acordo coas disponibilidades de crédito.
Como as axudas concedidas teñen carácter plurianual, haberá que aterse ao que dispoñen os artigos 16.2º e 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, para os efectos do pagamento correspondente ás anualidades dos exercicios de 2005, 2006 e de 2007, sendo nestas axudas posible a concorrencia con calquera outra axuda para o mesmo obxecto e finalidade pero o seu importe, en ningún caso, poderá ser de tal contía que, en concorrencia con subvencións e axudas doutras administracións públicas ou doutros entes públicos ou privados, nacionais ou internacionais, superen a porcentaxe máxima do investimento subvencionable segundo o legalmente establecido.
En todo caso establécese a incompatibilidade da concorrencia de subvencións solicitadas ao abeiro do establecido nesta orde coa solicitude de axudas segundo a orde de convocatoria de subvencións para a creación ou mellora de hoteis en núcleos históricos situados en Aris (áreas de rehabilitación integral), sen prexuízo do disposto no parágrafo anterior.
Os proxectos que se recollen nesta orde como accións subvencionables, poderán acadar unha axuda económica de ata o 20% sobre o investimento subvencionable sendo subvencionables os gastos de implantación do Plan de calidade.
Así mesmo e segundo o establecido no artigo 1º desta orde incrementarase a subvención con 3.000 A por supresión de praza autorizada que redunde na mellora da calidade das instalacións do establecemento ou se destine á creación de cuartos familiares, suites familiares ou cuartos comunicadas.
A creación de cuartos familiares, suites familiares ou cuartos comunicados incrementará a subvención en 3.000 A por cada unha que se cree cando a dita creación non leve consigo a supresión de praza autorizada segundo o establecido no parágrafo anterior.
En ambos os casos, engadíranse seis mil cen (6.100) euros por cada posto de traballo a crear indefinido que supere a porcentaxe mínima de contratación estable que, para ser beneficiario de subvención, se exixe nesta orde.
En ningún caso o importe da subvención concedida, con cargo aos referidos créditos desta consellería, poderá superar o 40% do investimento subvencionable.
O importe total da subvención será distribuído en tres anualidades en relación coa execución do investimento subvencionado.
Artigo 3º.-Requisitos dos beneficiarios.
Poderán ser beneficiarios de subvencións para a mellora da infraestrutura hoteleira os titulares de establecementos hoteleiros, sempre e cando desenvolvan a súa actividade na Comunidade Autónoma de Galicia.
Os investimentos que se subvencionen deberán cumprir os seguintes requisitos:
1. Os establecementos para os que solicita subvención deberán de estar inscritos no Rexistro de Empresas e Actividades Turísticas (REAT) da Xunta de Galicia antes da solicitude da subvención. Debendo estar inscrito co nome comercial actual do establecemento e a nome do titular que opte á subvención.
2. O investimento subvencionable non poderá ser inferior a sesenta mil euros (60.000 A).
Non serán obxecto de subvención os establecementos que teñan recibido outra axuda para o mesmo obxecto da administración turística nos tres anos anteriores.
Artigo 4º.-Obrigas dos solicitantes.
Os solicitantes da subvención para a reforma ou mellora da infraestrutura hoteleira, adquiren os seguintes compromisos e obrigas:
1. Crear os postos de traballo a que se compromete na declaración xurada reflectida no anexo II nun prazo de 5 anos contados desde a data da realización íntegra do investimento subvencionado e mantelos durante un período de 5 anos contados desde a data de autorización de apertura pola Administración turística ou, no seu caso, desde cando se reemprenda a actividade ou se teña xustificado correctamente o investimento subvencionado.
2. Someterse ás actuacións de comprobación que efectuará a Consellería de Innovación e Industria e ás de control financeiro que lle corresponden á Intervención Xeral da Comunidade Autónoma en relación coas subvencións e axudas concedidas e ás previstas na lexislación do Tribunal de Cuentas e o Consello de Contas.
3. Comunicarlle á Dirección Xeral de Turismo da Consellería de Innovación e Industria a obtención doutras subvencións ou axudas para a mesma finalidade procedentes de calquera administracións ou entes públicos nacionais ou internacionais.
4. Reintegrar, total ou parcialmente, o importe percibido da subvención concedida así como os correspondentes xuros de demora devengados desde o momento do pagamento, nos seguintes casos:
* Por incumprimento dos compromisos e obrigas relacionados neste artigo.
* Por incumprimento da obriga de xustificación ou xustificación insuficiente nos prazos e termos establecidos nesta orde.
* Obtención da subvención sen reunir os requisitos exixidos para a súa concesión con falsificación das condicións requiridas para isto ou ocultación daquelas que o impedisen.
* Incumprimento total ou parcial do obxectivo, da actividade, do proxecto ou non adopción do comportamento que fundamentou da subvención.
* Resistencia, escusa, obstrución ou negativa ás actuacións de comprobación e control financiero, ou incumprimento das obrigas contables, rexistrais ou
de conservación de documentos cando disto derive a imposibilidade de verificar o emprego dado aos fondos percibidos, o incumprimento do obxectivo ou a concorrencia con outras axudas para a mesma finalidade percibidas de calquera administración ou ente público ou privado.
Artigo 5º.-Solicitudes e documentación.
1. As solicitudes de subvención, xunto coa documentación que a continuación se especifica presentarase, por duplicado exemplar, na delegación provincial da Consellería de Innovación e Industria correspondente á provincia de localización do investimento ou en calquera das formas previstas na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, no prazo dun mes desde o día seguinte da publicación desta orde no Diario Oficial de Galicia:
a) Solicitude segundo o modelo do anexo I.
b) Anexo II.
c) Copia cotexada do DNI e do NIF do solicitante ou do CIF cando corresponda.
d) Proxecto básico, asinado por técnico facultativo competente e visado no correspondente colexio profesional, que conterá memoria explicativa, orzamento pormenorizado por conceptos do investimento proxectado e planos.
Teñen a consideración de edificación e polo tanto requiren proxecto básico os seguintes:
I. Obras de edificación de nova construción, agás aquelas de escasa entidade e sinxeleza técnica que non teñan, de forma eventual ou permanente, carácter residencial nin público e se desenvolvan nun só andar.
II. Obras de ampliación, modificación, reforma ou rehabilitación que alteren a configuración arquitectónica dos edificios, considerándose tales as que teñan carácter de intervención total ou as parciais que produzan unha variación esencial do sistema estrutural, así como, as que teñan por obxeto cambiar os usos turísticos do edificio.
III. Obras que teñan o carácter de intervención total en edificacións catalogadas ou que dispoñan dalgún tipo de protección de carácter ambiental ou histórico artístico regulada a través de norma legal ou documento urbanístico, así como aquelas que afecten os elementos ou partes obxeto de protección.
IV. Considéranse comprendidas na edificación as súas instalacións fixas e o equipamento propio, así como os elementos de urbanización que estean adscritos ao edificio.
Cando se trate de actuacións de pouca entidade que non necesiten proxecto de execución segundo a normativa vixente, mediante resolución motivada do director xeral de Turismo, visto o informe técnico correspondente, e tendo en conta a natureza do investimento pódese eximir ao solicitante, após petición razoada deste, de presentar o proxecto básico; neste caso deberase presentar memoria explicativa, orza
mento pormenorizado por conceptos do investimento proxectado e os correspondentes certificados de idoneidade técnica. Así mesmo achegarase calquera documentación que permita comprobar a normativa de obrigado cumprimento.
e) Licenza urbanística ou licenza por obra menor, se fose o caso, que posibilite a execución do investimento para o que se solicita subvención. No caso de carecer dela no momento de realizar a solicitude de subvención, será dabondo a presentación dun informe urbanístico, emitido polo concello mediante certificación do secretario, no que se indique que o proxecto para o que se solicita subvención é conforme coa legalidade urbanística vixente no municipio.
Coa primeira solicitude de pagamento será obrigatoria a presentación da antedita licenza urbanística.
De non ser necesaria a dita licenza presentarase certificación do concello comprensiva de que o investimento proxectado non a precisa.
f) Para os proxectos promovidos por personas xurídicas, achegarase escritura cotexada de constitución ou modificación, se é o caso, debidamente inscrita no Rexistro Mercantil na que se indicará, con dilixencia do seu secretario, que os estatutos son os vixentes.
g) Certificados expedidos polos organismos competentes acreditativos de estar ao corrente nas obrigas tributarias coas facendas do Estado e da comunidade autónoma, así como nas obrigas coa Seguridade Social e de non ter ningunha débeda pendente por ningún concepto con ninguna Administración pública.
Non obstante, a presentación da solicitude de subvención comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Economía e Facenda da Xunta de Galicia.
h) Declaración de conxunto de todas as solicitudes efectuadas ou concedidas, para a actividade obxecto desta orde, das distintas administracións públicas competentes ou calquera dos seus organismos, entes ou sociedades.
i) Se é o caso, solicitude debidamente motivada para que, por circunstancias de estacionalidade da actividade ou de especiais dificultades do sector ou da empresa concreta, se solicite á Comisión Delegada da Xunta de Galicia para Asuntos Económicos que autorice de xeito excepcional a non exixencia de porcentaxe mínima de emprego estable para obter a consideración de beneficiario da axuda.
2. Os interesados emendarán os defectos das solicitudes de subvención que o precisen, segundo o sinalado no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, de non facelo se lles terá por desistidos na súa petición previa resolución ditada para o efecto.
3. As compulsas que procedan para toda a documentación que se especifica nesta orde faranse nos correspondentes servizos centrais ou provinciais da Consellería de Innovación e Industria.
Artigo 6º.-Selección das solicitudes e resolución.
As solicitudes, ás que se lles achegará un informe emitido pola respectiva Delegación Provincial de Turismo e no que se deberá indicar as faltas de adaptación do establecemento para o que se solicita subvención á normativa de ordenación, a súa data de autorización, así como un informe de valoración da prestación do servizo, serán estudadas por unha comisión técnica de valoración constituída pola titular da Subdirección Xeral de Fomento e Cooperación, que a presidirá, actuando como vogais os xefes de servizo de Turismo de cada unha das delegacións provinciais da Consellería de Innvovación e Industria, os xefes de servizo de Fomento e Promoción, de Inspección, de Investimentos e Supervisión Técnico-Turística e de Ordenación do Turismo da Dirección Xeral de Turismo, un representante do Instituto Enerxético de Galicia e o xefe de área de Xestión de Calidade de Turgalicia. Exercerá as funcións de secretario da comisión o antedito xefe de servizo de Fomento e Promoción.
1. Para a valoración das solicitudes teranse en conta, en orde decrecente, os seguintes criterios:
a) Melloras que supoñan a elevación da categoría do establecemento.
b) As características da rehabilitación atendendo fundamentalmente á recuperación do patrimonio arquitectónico tradicional.
c) A supresión de prazas que redunde na oferta dunha resposta axeitada á demanda turística.
d) Incorporación a plans de calidade normalizados e recoñocidos nos mercados, en particular os homologados polo Instituto da Calidade Turística Española.
e) Estar localizado o investimento nun municipio incluído nalgún Plan de excelencia o dinamización turísitica.
e) Número de postos de traballo que se van crear e o seu grado de estabilidade.
2. Esta comisión, á vista dos expedientes e dos informes emitidos e dos que, se é o caso, considere necesarios, analizará e cualificará os proxectos e, tendo en conta as dispoñibilidades orzamentarias, formulará ao conselleiro de Innovación e Industria a través do director xeral de Turismo, as propostas de concesión ou denegación adoptados por esta. Das ditas propostas redactarase a correspondente acta.
3. O conselleiro de Innovación e Industria ditará as resolucións de concesión ou, se é o caso, de denegación de subvencións. Contra as ditas resolucións, que esgotan a vía administrativa, poderá o interesado interpoñer potestativamente recurso de reposición ante o titular desta consellería no prazo dun mes ou recurso contencioso-administrativo ante o Tribunal Superior de Xustiza de Galicia no prazo de
dous meses, contados ambos prazos desde o día seguinte ao da recepción da notificación das ditas resolucións.
A resolución de concesión determinará o importe da subvención concedida, con cargo ás disposicións orzamentarias para os anos 2006, 2007 e 2008.
No caso de concesión de subvención tras a resolución dun recurso administrativo as datas para a presentación da documentación a que fai referencia o artigo 7º desta orde, así como os prazos establecidos no artigo 9.1 terase que determinar no acto que resolva o dito recurso. As ditas datas e prazos non poderán ser, en ningún caso, posteriores ao 30 de xuño de 2008.
4. Entenderanse desestimadas as solicitudes sobre as que non recaese resolución expresa no prazo de seis meses contados dende a data de publicación desta orde.
Artigo 7º.-Requisitos das subvencións.
No prazo de corenta días naturais desde o día seguinte ao da notificación da concesión da subvención, os beneficiarios presentarán na Dirección Xeral de Turismo a seguinte documentación:
a) Proxecto definitivo de execución da acción subvencionada, asinado polo técnico facultativo competente e visado no correspondente colexio profesional, no que se incluirá programa de obras que determinará a previsión anual de execución do investimento, consonte a resolución de concesión, agás nos casos de que o beneficiario estea eximido do requisito do proxecto.
O dito proxecto e programa, que teñen que ser conformes ao determinado na resolución de concesión da subvención, e para os efectos da súa validez para incorporar ao expediente, deberá ser informado favorablemente, polo xefe do servizo de investimentos e supervisión técnico-turística da Dirección Xeral de Turismo.
b) Certificación da entidade bancaria acreditativa do número de conta e do NIF/CIF do beneficiario.
Se a documentación non reúne os requisitos necesarios, concederase un prazo de dez días para formalizalos, segundo o establecido no artigo 76 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Transcorrido o prazo sinalado de corenta días naturais ou o de requirimento, se é o caso, procederase a declarar os interesados que non cumpran o sinalado neste artigo decaídos no seu dereito ao trámite correspondente, após resolución ditada para o efecto e anularase a subvención concedida.
Artigo 8º.-Obrigas dos beneficiarios.
1. Os beneficiarios da subvención deberán comenzar a execución do proxecto durante o ano 2006 debendo estar rematado con tempo dabondo para xustificar o investimento subvencionado dentro dos prazos establecidos nesta orde, aínda que tamén poden ser subvencionados os proxectos iniciados con anterioridade ano 2006, sempre e cando os soli
citantes aporten certificación valorada, asinada por técnico facultativo, das obras realizadas, as cales non computarán para os efectos de investimento subvencionable.
2. Os proxectos que se subvencionen terán que publicitar a colaboración da Consellería de Innovación e Industria, Dirección Xeral de Turismo, tanto durante a realización das obras como posteriormente, mediante un cartel que se exhibirá en sitio ben visible. As características do dito cartel, así como a súa localización e contido, serán indicados polos correspondentes servizos provinciais de Turismo da Consellería de Innovación e Industria. Os custos correspondentes á dita publicidade serán por conta do beneficiario da subvención.
3. Os proxectos que se subvencionen terán que cumprir o disposto na Lei 8/1997, do 20 de agosto, de accesibilidade e supresión de barreiras na Comunidade Autónoma de Galicia e as normas regulamentarias de desenvolvemento.
Artigo 9º.-Xustificación e pagamento das subvencións.
1. Os beneficiarios de subvencións terán como data límite para a presentación de xustificación do investimento executado, que se deberá realizar de conformidade co programa de obras, as seguintes:
Fase de 2006: 1 de novembro de 2006.
Fase de 2007: 1 de outubro de 2007.
Fase de 2008: 30 de xuño de 2008.
Se a documentación non reúne os requisitos necesarios, concederase un prazo de dez días para formalizalos, segundo o establecido no artigo 76 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, procedendo a declarar decaídos no seu dereito aos interesados que non cumpran o disposto neste artigo previa resolución ditada para o efecto.
De ter xustificado a totalidade do investimento subvencionado antes da derradeira anualidade, deberá non obstante solicitarse o pagamento da subvención coa correspondente documentación exixida na orde nas datas indicadas.
De non xustificarse o investimento total ou parcialmente executado correspondente á primeira anualidade, quedará anulada toda a subvención.
De non xustificarse o investimento total ou parcialmente executado nos prazos indicados, anularase a subvención correspondente á dita anualidade, salvo que o executado non cumprise o fin para o que se concedeu a subvención, neste caso quedaría anulada na súa totalidade.
2. O investimento xustificado deberá coincidir coa resolución de concesión da subvención ou coas modificacións autorizadas. Se o investimento xustificado fose menor, e sempre mantendo os fins para os que se concedeu a subvención, esta reducirase proporcionalmente ao investimento non xustificado.
3. No caso de que o investimento xustificado fose menor do investimento mínimo subvencionable (60.000 euros) a Dirección Xeral de Turismo valorará as circunstancias que motivaron esta minoración e non fosen previsibles coa solicitude, e poderá, se é o caso, após audiencia ao interesado, revogar a subvención concedida.
4. Para percibir a subvención os beneficiarios, remitiranlle á Dirección Xeral de Turismo da Consellería de Innovación e Industria, por triplicado exemplar, a seguinte documentación:
4.1. Solicitude de cobramento segundo o modelo do anexo III.
4.2. Facturas e certificación por conceptos Modelo oficial, que se compón de carátula, certificación en orixe, por partidas e capítulos segundo medicións e prezos recollidos no proxecto de execución e resume xeral elaborada polo técnico director de obra, relativa á obra executada coa súa valoración e, no caso de obra rematada, tamén se achegará certificado de fin de obra.
4.3. Xustificantes do pagamento, mediante transferencia bancaria, das facturas presentadas. O importe reflectido na certificación de obra debe coincidir co xustificado coas ditas facturas.
No caso de estar eximido o beneficiario de presentar o proxecto básico segundo se sinala no artigo 5º desta orde deberase remitir, ou ben a documentación que se sinala no parágrafo anterior ou, no seu defecto, facturas orixinais, ou copia compulsada destas, relativas ao investimento executado.
En calquera dos casos, nas facturas deberase especificar, polo interesado, a que concepto do investimento que sirviu de base á concesión de subvención corresponde cada unha delas.
4.4. Licenza urbanística que posibilitase a execución do investimento subvencionado. O dito documento é preceptivo, non se procederá ao pagamento de ningunha anualidade en tanto non se teña presentado.
4.5. Certificados expedidos polos organismos competentes acreditativos de estar ao corrente nas obrigas tributarias coas facendas do Estado e da comunidade autónoma, así como nas obrigas coa Seguridade Social e de non ter ningunha débeda pendente por ningún concepto con ninguna Administración pública.
Non obstante, a presentación da solicitude de subvención comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Economía e Facenda da Xunta de Galicia.
4.6. Acta de manifestacións, en escritura pública, onde se recollan os compromisos aos que se fai referencia no artigo 4º e no anexo II desta orde. Este documento será obrigatorio presentalo coa primeira solicitude de pagamento.
4.7. Antes do derradeiro aboamento os beneficiarios deberán achegar, xunto co resto da documentación, declaración de conxunto das axudas solici
tadas, tanto aprobadas ou concedidas como as pendentes de resolución, para a actividade obxecto desta orde, das distintas administracións públicas competentes ou calquera dos seus organismos, entes ou sociedades.
4.8. Cando se solicite o pagamento da anualidade de 2006 ou de 2007 ou 2008, ademais da presentación da documentación indicada no punto 4 deste artigo, tamén deberán concorrer as seguintes circunstancias e condicións ás que fai referencia o artigo 16.2º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia:
a) Deberá solicitalo ao interesado.
b) Deberá xustificarse non só o investimento senón os pagamentos efectuados na mesma proporción que represente o pagamento parcial respecto da subvención concedida ata ese momento con cargo ao proceso de investimento aprobado.
c) O importe que se poida satisfacer por pagamentos parciais non poderá exceder en ningún caso da anualidade prevista en cada exercicio orzamentario nin tampouco superar o 80% do total da subvención concedida.
d) Os pagamentos parciais quedarán condicionados ao resultado da liquidación definitiva da subvención.
4.9. En calquera caso os pagamentos parcias teranse que garantir conforme o determinado no artigo 17 do anteriormente sinalado Decreto 287/2000, do 21 de novembro.
A garantía ou aval deberá cubrir o importe dos anticipos ou pagamentos fraccionados xunto cos xuros destes calculados ao tipo de xuro legal do diñeiro vixente no momento da concesión e polo prazo que medie entre a data da solicitude do pagamento e como mínimo aquela en que se cumpran dous meses da do remate do prazo de xustificación previsto na norma reguladora ou convocatoria.
Unha vez comprobada a realización da actividade ou proxecto para o que se concedeu a subvención, as garantías serán liberadas.
Poderá dar lugar á modificación da resolución de concesión toda alteración das condicións tidas en conta para a concesión da axuda obxecto desta orde, e en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais.
Disposicións adicionais
Primeira.-No caso de empresas xa constituídas, a condición de beneficiario de subvención, sen prexuízo dos demais requisitos que nesta se establecen, só poderá adquirirse cando menos o 35%
do cadro de persoal da empresa solicitante de axuda teña contratos por tempo indefinido.
A porcentaxe de estabilidade mínima laboral, no caso de empresas con menos de 10 traballadores e para os efectos de adquirir a condición de beneficiario de subvención, será dun 33%.
Non será preciso dar cumprimento os anteditos requistos de estabilidade laboral no caso de que a subvención concedida sexa inferior a 60.101 A.
Segunda.-As modalidades de contratos aceptados nesta orde, para os efectos de creación de emprego, son:
I. Autoemprego.
II. Indefinidos.
III. Fixos-descontinuos.
Deberá sinalarse se a xornada é a tempo completo ou se se trata de xornada partida.
Todo isto con independencia de se a cotización á Seguridade Social se fai a través do réxime xeral ou especial de traballadores por conta allea ou polo de traballadores autónomos.
Se é o caso, e para o cálculo da equivalencia para o ano, procederase a dividir a suma de horas traballadas, pola xornada anual de actividade, determinando este resultado o número de postos creados.
O cumprimento das condicións relativas á creación de emprego acreditarase mediante o oportuno certificado do organismo laboral competente.
Terceira.-De xeito excepcional, logo de petición do solicitante, e coa debida motivación, en casos de estacionalidade da actividade ou de especiais dificultades dun sector ou dunha empresa concreta, a Comisión Delegada da Xunta de Galicia para Asuntos Económicos poderá autorizar a non exixencia de porcentaxe mínima de emprego estable para obter a consideración de beneficiario da axuda.
Cuarta.-Para os efectos desta orde entenderase como creación de emprego a reconversión de postos de traballo temporais en postos de traballo fixos.
Disposición derradeira
En todo o non recollido nesta orde aplicarase o disposto, para esta materia no texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, e as súas disposicións de desenvolvemento, así como no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e demais normativa que resulte de aplicación.
Santiago de Compostela, 3 de abril de 2006.
Fernando X. Blanco Álvarez
Conselleiro de Innovación e Industria